KIRJALLINEN KYSYMYS P-2614/00 esittäjä(t): Monica Frassoni (Verts/ALE) komissiolle. Kiinteistöhanke Is Arenasissa (Sardinia, Italia).



Virallinen lehti nro 113 E , 18/04/2001 s. 0133 - 0133



KIRJALLINEN KYSYMYS P-2614/00 esittäjä(t): Monica Frassoni (Verts/ALE) komissiolle (25. heinäkuuta 2000) Aihe: Kiinteistöhanke Is Arenasissa (Sardinia, Italia) Komissio on lähettänyt Italian valtiolle varoituskirjeen, joka sisältää väitteen direktiivien 85/337/ETY, 79/409/ETY ja 92/43/ETY oletetusta rikkomisesta yhteisön tärkeänä pitämällä Is Arenasin alueella (Narbolia, Sardinia) toteutettavassa kiinteistöhankkeessa. Alueen urbanisointi on jo aloitettu rakentamalla katuja, golfkenttiä, pysäköintialueita sekä esittelytaloja ja -asuntoja, ilman että on toteutettu ympäristövaikutusten arviointia (yva). Sardinian alue ei ole toistaiseksi ryhtynyt toimiin alueen alkuperäisen tilan palauttamiseksi, eikä myöskään toteuttanut tarpeellisia toimia estääkseen luontotyypin heikentymisen edelleen. Golfkenttien vedentarpeella saattaa olla kielteisiä vaikutuksia alueen ja siten lähimetsän pohjavesikerrostumiin. Samanaikaisesti metsä kärsii saarta pitkään vaivanneesta kuivuudesta, minkä vuoksi Sardinian alue on äskettäin pyytänyt Italian hallitusta julistamaan alueelle ympäristökatastrofista johtuvan hätätilan. Ympäristöministeri Bordonin vierailun yhteydessä 26. kesäkuuta 2000 alueen ympäristöasioiden neuvonantaja Pani ilmoitti olevansa käytettävissä, jos yhtiön kiinteistöhankkeen ympäristövaikutukset halutaan arvioida. Alueella ei kuitenkaan ole vielä ympäristövaikutusten arviointivirastoa, eikä siellä ole toteutettu ainoatakaan yva-tutkimusta muiden kiinteistöhankkeiden yhteydessä, joten menettelyn asianmukaisuutta ja puolueettomuutta ei voida taata. Alueen viranomaiset eivät ole myöskään kertoneet alueella jo toteutettujen muutostöiden vaikutuksista. La Nuova Sardegna -sanomalehdessä kerrottiin 29. kesäkuuta 2000, että Is Arenas srl -yhtiö aikoo vedota oikeusviranomaisiin välttyäkseen yva-tutkimukselta, joka saattaisi estää sen hankkeen toteuttamisen. Voiko komissio taata, että ympäristövaikutusten arviointi kattaa koko kiinteistöhankkeen, eikä ainoastaan joitakin sen osia, kuten alueviranomaisten aikomuksena tuntui olevan, kun he äskettäin pyrkivät sulkemaan ensimmäisen 300-paikkaisen hotellin yva-menettelyn ulkopuolelle? Voiko komissio taata, että ympäristövaikutusten arviointimenettelyssä otetaan huomioon myös jo toteutettujen muutostöiden, kuten golfkenttien, aiheuttamat vahingot? Voiko komissio taata, että tarvittavat toimet alueen palauttamiseksi alkuperäiseen tilaansa toteutetaan? Voiko komissio taata, että asiassa otetaan huomioon myös kansalaisten mielipide ja tarkastellaan muita vaihtoehtoisia hankkeita ja/tai alueita? Margot Wallströmin komission puolesta antama vastaus (3. lokakuuta 2000) Ympäristövaikutusten arviointi, joka kohdistuu ainoastaan hankkeen osiin, jonka yhteydessä ei ole annettu kansalaisille tietoa hankkeesta ja jonka aikana ei ole kuultu kansalaisia, ei ole yhdenmukainen ympäristövaikutusten arviointia koskevan yhteisön lainsäädännön kanssa (tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu direktiivi 85/337/ETY(1) ja sitä muuttava 3. maaliskuuta 1997 annettu neuvoston direktiivi 97/11/EY(2)). Mitä tulee ympäristövahinkoihin ja niiden korjaamiseen liittyviin kysymyksiin, parlamentin jäsentä pyydetään tutustumaan vastaukseen, jonka komissio on antanut hänen kirjalliseen kysymykseensä E-1038/2000(3). (1) EYVL L 175, 5.7.1985. (2) EYVL L 73, 14.3.1997. (3) EYVL C 89 E, 20.3.2001.